khistorydata/jeongjo-sjw-relations huggingface dataset:
정조 14년
申耆以備邊司言啓曰卽見全羅道羅州幼學林旭遠等上言則以爲本州稅穀幾爲二萬包載運船數亦爲十七八隻矣在昔設倉於榮浦時穀無加入船無破碎一自京船賃載之後捧上斗數少不如意則中路回泊欲爲移去故不計所入之多少只以載運爲事所入糜費去益無節且中路故敗比比有之分徵境內生民流離官家生事榮江上有濟民倉巋然空虛綾南羅三邑兩稅捧置該倉而斛外加入與原定船價合八千餘石雖造三十隻用有餘矣革罷京船復設漕倉又造漕船使土地人趁期運納云順天幼學趙顯燁等上言則以爲本府稅穀爲一萬包有千石容載船數十隻可以裝發而船價優厚京船趨利下來矣近來京船減縮下來之際又爲列邑所捉故不得已全責於境內浦船而載之船少洋大種種致敗有再徵之弊居民難保以濟民滄爲漕倉本府與屬邑船價米爲造船數十隻則公私俱便之道爲辭而竝令論理稟處之命矣羅州民弊則在斛上加入順天民弊則在船小致敗而要之兩邑民情之歸趣則皆願復設漕倉於左右濟民倉造漕船置漕卒以爲上納之方矣左右濟民倉復設漕倉之論匪今斯今道啓民籲不啻屢次而特以京船之失利松政之難辦不得從施到今事勢之遽難輕議與前無異置之何如傳曰允
정조 14년
申耆以備邊司言啓曰卽見咸悅聖堂倉漕卒權以濟等上言則以爲三南諸漕倉皆以一官照管故漕卒無弊安保而獨聖堂倉稅穀監捧則別定差員監船則地土本官領運則群山僉使一倉之內三官照管下隷輩之換面侵漁不一其端將至難保之境依他倉例以本官獨管擧行爲辭而有論理稟處之命矣法聖群山漕倉之弊大者更張小者變通而獨於聖堂一倉事多掣礙尙未矯救大抵捧稅則咸悅運納則群山有非監捧監運一人兼行之爲便當而群山旣有所捧則僉使無分力之路咸悅係是地主則穀物無精捧之道故昨年因大臣所奏以別定差員從公徵捧而如有弊端則更爲啓聞之意有所行會矣今此民訴以一倉之內三官照管下隷輩之迭面侵漁不一其端爲言或者道伯新到未及詳知而不爲狀聞歟抑咸悅下屬失利於他官之來捧而有此慫慂呼訴之擧歟遠外事情有難料度以此意分付道臣更爲詳探論理狀聞後稟處何如傳曰新伯下去之後未知有何役心之端而凡係朝令擧行之慢忽不一而足前伯巽懦之餘時伯之擧行又如此極爲可駭雖以此事言之新叨之初焉敢默無一言無難違越朝令乎該道臣爲先從重推考其委折使之卽爲狀聞有弊無弊有效無效亦卽詳査以聞事嚴飭可也
정조 14년
申耆以備邊司言啓曰卽見黃海道兎山居閑良朴昌弘上言則以爲兎山以山谷殘邑雖値年豐之歲猶未免饑困而自丁未以來連値慘凶民人之流離者不知其數故自官賑恤而不能保存本邑卽原春道安峽伊川接界之地以兩邑田稅大同從市直發賣於民間以其作錢上京貿納則此誠公私兩全之道爲辭而有商量稟處之命矣田稅大同係是惟正民人享上之誠只在於此故雖在本邑所納決不敢容易議到而今乃以他道他邑稅大同之從市直發賣肆然呼籲者民習可駭上言內辭緣勿施此則不可以民隱有所容恕狀頭朴昌弘分付該道嚴刑定配何如傳曰狀頭下送該道嚴治以懲猥越之習至於兎山民事不待渠言懸罄可知申飭道伯着意拔例接濟期有實效則朝家少寬宵旰之念以此措辭行會可也
정조 14년
申耆以備邊司言啓曰卽見江界居幼學朴泰來上言則其一本府所納稅蔘十四斤十三兩及例貿體蔘三十五斤尾蔘二十五斤以江邑餘殘之戶萬無當納之稅以此元數分定於中山諸邑北關三甲等處而今或以分定爲難則蔘價統一國四兩二錢定以恒式而自本府差送貿蔘將校嚴禁蔘商輩私買以定式之價貿納則江民少解塗炭之急而且昨年闕封二十五斤特令退三年停捧則目前民間之惠非不至矣而蔘供則與穀有異三年之後必無多出而多採之理新舊條一時竝責則此不但行不得之事若干餘存之民戶尤無以支保云其一軍政有難支之端本府及各鎭堡軍丁爲二千八百四十一名除蔘戶而苟充其額則自不免黃口之丁云其一田結摠數爲一萬六千餘結而況今四千之戶不能起四分之一而樹木成林之地擧皆徵稅至於隣族之境特令改量而不然則除陳頉隨起納稅俾無白徵之弊云其一以京主人楊振春尾蔘四斤持來本府欺誣殘民每兩勒捧五十兩而以戶曹定式及卽今京中市直論之則濫捧之價不啻倍徵而且花果錢四百兩自丙午年無前例濫捧故不勝抑鬱來呈刑曹矣振春本以奸惡之類不有朝令尙此延拖以俟遠民不堪自歸之境令該曹嚴治振春之罪刻期徵納勒捧之錢云而有論理稟處之命矣蔘弊事稅蔘之爲本府痼瘼自朝家業已洞悉前後軫念之特敎不啻如救焚拯溺而雖以昨年言之稅納之直令退限蔘戶之別加斗護新倅舊伯次第承命而去其所對揚想不泛忽而今此一國蔘價之四兩餘勒定三甲中山之元數中分定一則有違於物不齊之義一則殆近於移其疾之擧竝不可容易擧論特體朝家如傷之意恭俟營邑軫念之澤事更加分付仍又發關軍政事近來民少軍多之弊無邑不然江界戶數雖曰比前大縮尙不下五千戶道臣守令若能着意講究如法簽頉則決無黃口白骨之冤以此意嚴明分付田結事目今本府賑政方張改量之擧不得輕易擧論査陳之政不可一切廢却且陳處雖或冤徵起處必有落漏分付該道道臣令地方官先査其陳起以爲待秋成從實給災之地改量一款待年豐擧行邸人事未知何府使時有此添給之擧而果如所訴宜有稱冤之端大抵京法司之於外邑訟決每緣推辨之無路易致日月之遲滯者勢雖似然事甚稽緩當該邸人楊振春令秋曹捉送本道以爲嚴加査問從實徵給之地其罪狀令道臣從輕重決處添給委折及伊時守令亦令論理狀聞後稟處何如傳曰允定價之說雖難輕議亦不可專歸之於物不齊矣其他條件依回啓付之道伯從長決處有難擅便者使之狀聞邸人事誠如所訴江民之受困於此輩可知星火捉送該道仍令道伯親執嚴査竝與地方官現告狀聞事分付可也
정조 14년
申耆以備邊司言啓曰卽見高山縣安心寺僧誡瓔上言則以爲本寺卽御筆奉安處而凡干雜役監營本官不敢侵責矣近歲以來本官橫侵之弊歲加月增徒不能支堪盡爲渙散使御書閣無一僧陪守一如御筆完文中傳旨依前守護爲辭而有論理稟處之命矣果如所訴則本寺事體與他自別本官侵徵之弊別成節目嚴加禁斷以爲支保之地事分付該道道臣何如傳曰分付該道臣各別釐弊又或泛忽責在道臣以此分付可也
정조 14년
申耆以備邊司言啓曰卽見原春道寧越莊陵齋宮報德寺守護僧漢溟上言則以爲矣僧所守齋宮建立之初則七房寺宇三百僧徒凡諸禁火伐草熟設滌器之節與守護軍輪回擧行彰節祠亦在局內故祭享滌器之役擔當擧行而各處齋宮皆有田畓賜給之定式本齋宮則獨無此例故僧徒漸至稀疎大小應行之節實無奉遵之道田畓間依他例賜給爲辭而有論理稟處之命矣莊陵齋宮事體自別而田結折受不可輕議而其他修葺廨宇斗護僧徒之方分付道臣及地方官爛加商議着意擧行何如傳曰允僧徒之凋殘在處皆然本寺事體尤有自別申飭道伯各別顧恤如有不得擅便者具由狀聞期於蘇弊可也
정조 14년
李祖承以吏曹言啓曰西部幼學金濟運上言判付內獨漏可訝相考草記事命下矣其父前別提光績年七十八入仕五十二年落仕三十七年云而考見官案則果如其言故取考昨年抄啓文蹟則光績乃是能麽兒出身故謂與蔭官差異似不爲擧論而旣經正職已準年限則在朝家優老之典宜蒙一視之澤而事係恩典臣曹不敢擅便上裁何如傳曰加資今日口傳下批
정조 14년
李祖承以吏曹言啓曰觀此洪州御營軍鄭四得上言則其父年未滿九十而亦不書名字有違格式置之何如傳曰允
정조 14년
李祖承以禮曹言啓曰靑陽幼學李存謙上言判府內異於常賤之干恩招見後詳問事蹟草記事命下矣招見李存謙詳問事蹟則以爲臣五代祖司諫院司諫垕以蓬萊君之子龜川君孫曾於孝廟朝以敢言直節入於八諫臣中眷遇隆重且被嶺南十三邑廉察之命而于時所按諸邑之名及各條節目以御筆列書下賜至今十襲珍藏以爲私家世傳之寶而臣貧窮轉甚無以奉藏謹奉邑名列書一冊節目列書一冊欲爲來納于天陛此是臣上言內辭意而此外無他可達之事蹟云矣敢啓傳曰知道在渠家爲寶藏之物今若來納殊非傳詑之道向於故判書宋言愼家猶有置舍奉藏之例令該地方各別顧助俾得以永世藏守事分付道伯可也
정조 14년
李祖承以禮曹言啓曰慶尙道幼學蔡思玄上疏批旨內省疏具悉黃翼成許文敬一體相業塗人耳目祠院之尙無扁號可謂欠事況年前旣許於翼成之院今於文敬何可一許一靳乎所請依施事批下矣額號令藝文館撰出何如傳曰允
정조 14년
李祖承以兵曹言啓曰宣傳官申義顯許彬尹恒儉俱以身病猝重勢難供職呈狀乞遞侍衛之職不可久曠竝今姑改差何如傳曰來頭殿座時拿入分等勘處此草記姑爲勿施
정조 14년
申耆以兵曹言啓曰依下敎今番幸行時隨駕將敎軍兵各差備等犒饋以乾物分給之意敢啓傳曰知道
정조 14년
申耆以刑曹言啓曰因原春道春川居童蒙洪重烈爲其父顯祖定配請放事上言令該曹取考徒流案草記稟處事命下矣取考曹上配案則渠父顯祖漂流木自官屬公時發憤於不得私執以呈單條列極口詈辱罪戊申四月定配龜城己酉九月移配咸悅而渠之上言中以狀頭之收贖親年之七十雖欲藉口罪犯旣係不輕到配纔過三年則疎釋之典有難輕議上言內辭緣置之何如傳曰允
정조 14년
申耆以壯勇營言啓曰因傳敎本營隨駕將官將校軍兵等處乾犒饋磨鍊分給之意敢啓傳曰知道
정조 14년
申耆以舟橋司言啓曰本司草記批旨內有司堂上與訓將惠堂徐有隣眼同擧行而昨日召問時已以京外待令將校軍卒船人及各邑監色以下從日字多寡使之成冊修納而不可無施惠之擧以此曉諭渠輩各船還歸日字爲先書入可也事命下矣依下敎監色沙格成冊書入而船隻回還日字問于三道都沙工則船中什物整頓後自今月十五日次第發行云矣敢啓傳曰知道外邑校吏之屢月守直者輪番換立者各於成冊書下依此區別施賞而校吏則分付各該地方從便別般收用以示尊所重之意事嚴飭道帥臣處下去時無論校吏沙格別爲給糧而外此京江民人船上什物必多閪失破傷之弊卿等各別看察使莫重之役莫重之事雖一民得沾終始之恩典事卿等惕念知悉可也
정조 14년
申耆以訓鍊都監言啓曰依傳敎塘馬馬兵六十三名等處各木綿一疋施賞之意敢啓傳曰知道
정조 14년
申耆以禁衛營言啓曰依傳敎封書往來本營塘馬騎士十五人等處各木綿一疋分給之意敢啓傳曰知道
정조 14년
李祖承以觀象監提調意啓曰卽見司譯院生徒朴重光上言內辭緣則以爲渠父萬億積仕禁漏十年于玆矣丙午年墓所奏時昨年園所都監諸般奏時及都監提調謂其勤幹錢財專付渠父貿沙貿草募軍調給數朔丁字閣火乾之役亦使看檢前後效勞可謂無愧於心不後於人而別單至有高品付料承傳其時一監內相地奏時一體勤勞而相地官朴仁素以兼敎授承傳已得陞六而至於渠父自是同功至今落魄雖緣薄福之致獨無向隅之歎爲辭而判付內令該監査實草記事命下矣朴萬億果以園所都監奏時官擧行而此蓋自本監例爲輪回差送以供國役者也但百餘里地遞相來往亦甚有弊故使渠永定數朔擧行而渠是本監食祿之官則此因渠之職分內當然底事其何敢言勞乎況都監撤罷之後入於書啓中至蒙高品付料則朝家酬勞之典可謂至矣盡矣且以渠之上言中專管錢財看檢火乾等說論之都監堂郞與將校員役及諸般工匠各有所管且各役其役則渠之專管看檢云者殆不近理設使渠之奏時後無事時或有所替當者亦何敢作爲己功乎臣文源以其時堂上詳知其事實而萬億之假托功勞希覬匪分使其子煩聒於天聽者極爲無嚴今此上言則勿施其罪狀令攸司科治以懲其愚濫之習何如傳曰允
정조 14년
李祖承以內醫院都提調意啓曰故鍼醫鄭亨道子光宅上言判付內故鍼醫鄭亨道之功豈可忘乎月前筵中問其子孫有無皆曰不知今此上言或因筵敎之得聞而然是隱喩令內局詳問草記事命下矣招致鄭光宅以判付內辭意問之則以爲渠父旣有昔年微勞故敢將私情猥越呼籲而月前筵敎初未得聞云矣敢啓傳曰欲觀身手使之待令可也
정조 14년
申耆以宣惠廳言啓曰依下敎水原駐蹕時御射柳葉箭貫革四中五分小布四中古風弓矢人六人處各木三疋米五斗題給之意敢啓傳曰知道
정조 14년
申耆以賑恤廳言啓曰依下敎水原府領付流民黃海道四名平安道三名原春道八名咸境道三名合十八名壯每名米三斗弱每名米二斗式分給帖文依例成給後出付畿營將校使之領付初到站高陽楊州等邑以爲次次護送之意敢啓傳曰各別嚴飭善爲護送俾無不勤之弊可也
정조 14년
申耆以宣惠廳言啓曰北部司宰監契居閑良金尙一上言判付內招見給米事命下矣金尙一招見後米一石題給之意敢啓傳曰知道
정조 14년
申耆以義禁府言啓曰連原察訪許策栗峯察訪趙景逵拿問處之事傳旨啓下矣許策趙景逵等俱在任所云依例發遣府羅將竝拿來何如傳曰允
정조 14년
吏曹啓目粘連槐山幼學許默上言內辭緣到今年歲已久事實未詳復官體重今姑置之何如判付啓廣考公私文蹟更爲回啓爲良如敎又啓目粘連沔川幼學李泳吉上言內辭緣令道臣詳査實年狀聞後稟處何如判付啓老人之事有不可知何待該道行査取考京兆帳籍如皆相準竝於今日內口傳下批成給官敎於子若孫處仍令當日下送爲良如敎
정조 14년
禮曹果川地故相翼憲公鄭太和墓遣承旨致祭日字則今二月十六日祗受云執事官令本道差送之意分付何如判付啓依所啓施行爲旀執事官以畿驛察訪差定以除守令曠官之弊爲良如敎
정조 14년
禮曹果川地昌嬪墓遣判敦寧致祭吉日推擇則今二月十八日爲吉云執事官令本道差定之意分付何如判付啓依所啓施行爲旀執事官大祝外以畿驛察訪差定以除守令曠官之弊爲良如敎
정조 14년
禮曹水原地靑海伯祠遣官致祭日字則今二月十八日祗受云執事官令本道差定之意分付何如判付啓依所啓施行爲旀以地方官爲獻官以除廚傳之弊爲良如敎
정조 14년
禮曹果川地故忠臣贈判書李福男墓遣禮官致祭日字則今二月二十日祗受云執事官令本道差定之意分付何如判付啓依所啓施行爲旀執事官以畿驛察訪爲之以除守令曠官之弊爲良如敎
정조 14년
禮曹廣州地故忠穆公李尙墓遣官致祭日字則今二月十七日祗受云執事官令本道差定之意分付何如判付啓依所啓施行爲旀日字以二十日爲之獻官贈判書李福男墓進去禮官同爲進去執事官以畿驛察訪爲之以除守令曠官之弊爲良如敎
정조 14년
禮曹啓目粘連南部閑良咸興孫上言爲其父厚喆獲霑寸祿有此呼籲更爲申飭諸軍門使之收用何如判付啓朝令之下尙不收用雖甚可駭在軍門別無歸屬本曹畫員祿窠待闕先卽充定如是下敎之後又或泛忽則本曹堂上難免重勘以此知悉大抵渠祖效勞於莫重之役屢次承傳尙不收用烏在其尊所重之意乎此意竝以知悉爲良如敎又啓目中部童蒙洪甲墨上言內辭緣置之何如判付啓讀券官對讀官旣有之則渠子之稱冤求辨不是異事而伊時存削之區別緣甚事端而然是隱喩否則尤足爲齎鬱之資卿之出身在於乙未以前居亦不南而北廣採公議傍探委折更爲論理指一回啓爲良如敎又啓目京畿忠淸黃海三道幼學文海龍等上言內辭緣置之何如判付啓議于大臣稟處爲良如敎
정조 14년
刑曹啓目粘平山張召史上言內辭緣置之何如判付啓科賊雖曰重罪除非逆獄干連歸葬給暇自是法典則其矣上言辭意雖甚未瑩卿曹回啓亦不別白卿等推考如未歸葬卽令給暇仍以此意枚擧謄關諸道近來擧行之何如委折俾各狀聞爲良如敎又啓目粘陽城柳召史上言內辭緣置之何如判付啓私掘之律不得輕議先朝受敎至嚴渠之情理非所可論移配畿邑事分付爲良如敎又啓目粘通津李召史上言內辭緣勿施何如判付啓獄貴服念待新判堂出仕同爲更閱原案論理回啓爲良如敎又啓目粘善山閑良朴仁蕃上言內辭緣置之何如判付啓令配所官嚴刑一次放送爲良如敎又啓目粘鏡城李召史上言內辭緣置之何如判付啓令配所官嚴刑一次於送爲良如敎又啓目粘安岳童蒙李成春上言內辭緣置之何如判付啓移配畿邑爲良如敎又啓目粘中和李召史上言內辭緣勿施何如判付啓移配海西稍實邑爲良如敎又啓目粘安岳閑良崔致亨上言內辭緣置之何如判付啓令配所官嚴刑一次放送爲良如敎又啓目楊州百姓蔡光國上言內辭緣置之照法懲治何如判付啓嚴刑一次放送爲良如敎又啓目粘北部童蒙田孝得上言內辭緣置之何如判付啓嚴刑一次放送爲良如敎又啓目粘北部曺祥麟妻李召史上言內辭緣置之何如判付啓令配所官嚴刑一次移配畿邑爲良如敎又啓目粘大丘童蒙朴貴同上言內辭緣置之何如判付啓令配所官嚴刑一次放送爲良如敎
정조 14년
庚戌二月十四日辰時上御誠正閣右副承旨與下直守令入侍時右副承旨申耆假注書趙台榮記注官趙慶遠金鳳顯熙川郡守李得臣樂安郡守李駿德寶城郡守金就大結城縣監朴尙春熊川縣監白東遠光陽縣監張宅基興陽縣監申光輅以次進伏訖上曰守令以次進奏職姓名得臣仰奏職姓名訖上曰予以關西民事夙宵憧憧而至於熙川昨年年事比他尤歉最爲關念處卿今以宰列出補其所撫恤之方必不負特畀之責予實忘憂矣尙春仰奏職姓名訖上曰曾於上疏已見其誠意以此做去何事不爲見今本邑人心擠陷成習疑懼轉甚言念民事誠爲悶慮爾其下去聚會人士曉諭朝家之本意無或更爲疑懼各安其業可也就大仰奏職姓名訖上曰曾經何邑乎就大曰經高敞縣監矣上曰爾於高敞曾無善譽今此下去若復如前當被重勘隨事殫竭可也駿德等仰奏職姓名訖上曰爾等治積卽當聞知下去後盡心爲之可也命耆宣諭訖命退諸臣以次退出
정조 14년
庚戌二月十四日巳時上御重熙堂左承旨入侍時左承旨李祖承假注書趙台榮記注官趙慶遠金鳳顯以次進伏訖上曰京畿監司入侍出榻敎賤臣承命出與京畿監司徐有防偕入進伏祖承曰故靖平公成石璘墓致祭事命下矣追後聞之則墓在果川者卽靖平公成石因至於石璘則諡爲文靖墓亦在於抱川地而邑誌中名字誤書有致祭之命適因言端敢此仰達矣上曰置之可也出擧條有防曰此果川縣監李命杰所啓也本縣處於三南初站罪人往來實爲頻數而所騎馬匹及護送軍人他無出處不得不責之民戶而通計一年所費不啻屢百兩如得還米一千石耗條付之本縣俾得責應之資則可除民弊事令道伯稟處事命下矣本縣事勢誠如所奏別般矯救在所不已而會付還穀自來不敷之中至於米條尤爲不足千石耗之從此辦出非所可論臣意則每年加分耗條中毋論租太限一百五十石劃付本縣以爲責應之資而如非加分之年則元還耗中稱此數所用恐合事宜故敢此仰達矣上曰依爲之出擧條命退諸臣以次退出
정조 14년
行都承旨金憙內閣進左承旨趙衍德坐直右承旨申耆坐左副承旨李書九坐直右副承旨洪聖淵坐同副承旨金履翼式暇注書徐有聞病一員未差假注書南履翼仕趙台榮仕直事變假注書柳師模仕
정조 14년
申耆啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 14년
趙衍德啓曰左副承旨徐郁修今日不爲仕進卽爲牌招何如傳曰聞其實𧏮難以供劇左承旨亦然云竝許遞前望單子入之待下批牌招察任
정조 14년
承旨前望單子入之洪聖淵李書九落點
정조 14년
備忘記忠淸監司鄭存中下直長弓一張長箭一部賜給
정조 14년
傳于申耆曰右副承旨入侍
정조 14년
吏曹參議前望單子入之李祖承落點
정조 14년
以承旨房望傳于申耆曰仍
정조 14년
傳于申耆曰左承旨入侍
정조 14년
申耆啓曰今十六日故相臣翼憲公鄭太和墓遣承旨致祭事禮曹單子啓下矣何承旨進去乎敢稟傳曰左副承旨進去
정조 14년
有政吏批判書洪良浩參判閔鍾顯牌不進參議李祖承進右副承旨洪聖淵進啓曰判書洪良浩參判閔鍾顯竝牌招不進小臣獨政未安何以爲之敢稟傳曰只出緊任又啓曰全州判官今當差出而本府以營下劇邑物衆地大素稱難治不可不各別擇差他道有聲績已準限未準朔守令竝擬何如傳曰允以李敬一爲大司諫李厚燾爲禁府都事尹光護爲全州判官再政以鄭若淳爲延安府使
정조 14년
兵批判書李𡊠進參判柳誼參議金履正病參知沈晉賢入直右承旨申耆進以崔溪爲部將落仕最久人
정조 14년
李書九啓曰修撰韓光植以下番入直矣謂有情勢與副應敎柳文養校理徐配修金載翼修撰崔顯重聯疏徑出原疏纔已退却矣修撰韓光植所當直捧禁推傳旨而此與無端徑出有異推考警責與副應敎柳文養校理徐配修金載翼修撰崔顯重竝卽牌招以爲推移入直之地何如傳曰允
정조 14년
吏曹口傳政事以宋俊載爲陽德縣監
정조 14년
傳于李書九曰未下直守令皆令明日辭朝
정조 14년
申耆以備邊司言啓曰今番詢瘼時貢市人所懷貢市堂上就議大臣後草記事命下矣臣文源依下敎就議大臣而三南方物紙契貢市人所懷內方物白綿紙始而楮貴僧殘未收如山終而營邑紙役滋甚害歸貢人幾至廢貢之境故營邑紙役除減之意昨年筵稟行會延豐之覺淵事則尙不除減營邑誅求比前尤甚一依他寺一竝除減爲辭而大臣以爲除減僧役以爲專力方物紙之意年前奉承傳嚴飭矣延豐寺刹之尙不除役有此呼籲之擧揆以事體萬萬駭然一依前關卽爲除減後形止枚報本司之意嚴飭道臣今番行會之後如有如前之弊則當該守令直爲狀聞嚴勘事一體分付爲宜矣云染契貢人等以爲勅使禮單四色紬例以咸紬進排咸紬卽咸鏡道品劣紬也或以代銀或以本紬一從彼人之所求而經勅之後銀紬用餘還下貢人則便作死貨失本罔測而甲辰年自戶曹申飭四色紬以中紬進排而畢竟以咸紬價會減中紬之於咸紬市直乃爲三倍貢價磨鍊亦隨而懸殊也屢許戶曹尙未變通依前以咸紬進排若或不然則從實以中紬價上下爲辭而大臣以爲貢契進排物種從其貴賤價亦隨之今以中紬進排則以咸紬價會減則其所稱冤勢所必至從今以後若以咸紬進排則以咸紬價會減以中紬進排則以中紬價會減事永爲定式俾無呼冤之弊分付該曹爲宜云都案廳軍契貢人等以爲渠等元貢卽各處祭享擧行軍而新設都監諸般科場之擧行軍卽所謂別役也別役受價之際各處情費月加日增所受未免什之四五營繕紫門等軍契皆以別役情費之不勝支堪各年別役價酌定分等都下之後情費自爾頓減到今蘇成渠等別役價依營繕紫門軍契一體作等爲辭而大臣以爲契人之援引紫門營繕兩契有此定等之請容或無怪而第役少之年能爲撙節以補役繁之歲則可謂公私兩便而愚民慮短必無此理無寧隨其事役之多少酌量上下之爲愈也所懷內辭緣置之受價之際中間侵漁之弊分付兵曹嚴立科條各別禁斷爲宜云司圃署外圃貢人等以爲渠等替當園頭軍八十餘結之役惟以本署每年役價五百兩及折受田畓三十餘結進排矣乙未以後入葬陳廢及潦水覆沙所餘不過十九結位田陳廢覆沙例有給代之規而終未蒙價土間決給之澤矣開城府所在本署折受田畓殆過數百結而皆歸吏鄕之私橐本署所捧未過百餘金今若以此土永屬渠等使之無遺收稅以補不足之數不然則無邊錢四五千兩自均廳依前判下決給爲辭而大臣以爲司圃署諸般弊端特蒙軫念之澤已在矯救之中而獨此外圃貢人之以此事尙今呼籲非止一再公貨貸下後以貢價限年除減則在公無所損於渠有所益然以今經費數千金貸下似難輕議置之此外矯救之方使該署提調詳察事情從長善處之意分付該署爲宜云布廛市民等以爲近以北關之荐歉布之上京者殆至絶種許多市民坐守空基矣伏聞西北監兵營布儲之用餘留庫者見今委積風霾雨濕鼠嚙蠧破幾近等棄云依白木廛例同被雨露之澤爲辭而大臣以爲布與木年來漸貴幾至人不得衣之境故昨年西關木許賣於白木廛矣布廛市民援引此例有所呼訴故西北所儲麻布數爻先爲關問尙未報來而詢瘼之下又有此呼籲之擧蓋布木之爲民間緊需則一也西木旣已散賣於該廛西北所儲布若果有餘一依白木廛例亦爲許賣於廛人處以爲流布都下之地不害爲一視之政而西北庫儲之多少有難遙度自本司關問兩道後更爲稟處爲宜云床廛市民等以爲渠廛物種極其繁細受價者尙患落本而無受價者尤多故將不能支保而一自針子通共發賣之後聊賴無地且以市案言之有有市案而不賣物種者有無市案而進排物種者如紙屬魚屬笠帽梳貼等物俱載床廛市案而不得和賣各有主管買賣者故也針子自是渠等四百年恒賣者帽子廛則雖有市案初無一針買賣之事依舊奠業爲辭而大臣以爲年前特軫帽子廛之貧殘針子一種許令通共行賣床廛市民之敢有此呼籲萬萬猥越所懷內辭緣勿施狀頭令攸司科治爲宜云雜鐵廛市民等以爲渠廛物種只是中方鐵新舊鐵物而中方鐵則市案所載故冶匠輩買取渠廛成器賣買大小都監各營門所用中方鐵渠廛專當進排而年前冶匠之冒瀆天聽也以中方鐵之印後加書竟至落科蓋渠廛創設之時有門內門外之廛號而內廛則中方鐵載錄於市案外廛則無此名色故追書的實以外廛追錄之故元載錄內廛之見落極爲冤抑年前以此事天聽秋曹草記令貢市堂上該署提調論理稟處蒙允而尙未蒙處決矣內外廛中方鐵添書委折詳細査考後中方鐵使渠廛主管冶匠等列肆專利之事特爲禁斷爲辭而大臣以爲中方鐵一種頃因秋曹覆啓特屬冶匠則廛民之有此呼籲極爲猥越置之若有冶匠爐前列肆之弊則各別禁斷之意分付京兆爲宜云銀麯廛市民等以爲郊外之人鄕曲之民持麯入城不由本廛惟意亂賣若此而廛豈成樣乎特許禁斷爲辭而大臣以爲麯子造賣之類無非貧寒之民爲市民一切禁斷則貧民失聊賴之資爲貧民一切不禁則廛人有失業之患故十圓以上不得私賣曾有定式也廛人之呼籲又如此申明舊式麯子十圓以上不賣於本廛私自行賣者一依亂廛律施行事申飭京兆爲宜云月外廛市民等以爲渠廛一自加髢禁斷之後廢市撤廛持至流散之境欲與南門米契人協力成廛上以應公役下以救殘命云南門米契市民等以爲渠廛在於惠廳創說之初而上米廛謂其字內侵漁討索罔有紀極癸巳年詢瘼時本署仍爲許廛一依麻浦米廛例只納朔米而永除上米廛侵虐之端乙未年以南門米市改號如前專屬本署矣至於丁酉又革市名本署所捧之朔米回作渠輩之私稅回復廛名一依麻浦廛專屬平市署爲辭而大臣以爲髢䯻申禁之後月外廛之失利勢所固然今此合廛之請容或無怪而第南門米契乃是上米廛之附庸若許合竝於月外廛則上米廛之應役自如收稅見縮必有繼起稱冤之端不可使合竝於月外廛南門米契若許設廛則處在倉底都賣貢米上下米廛俱失其利設廛一款尤非可論一竝置之爲宜云門外匙廛市民等以爲渠廛設立之後器皿中舊完器任自賣買乙丑年鉢里廛市民等謂以亂廛相訟京兆以通共發賣之意成給文案無弊買賣辛未年鉢里廛以舊完器三字潛自追錄於市案舊完器發賣稱以亂廛一依乙丑年例通共發賣爲辭而大臣以爲舊完器匙廛欲爲通賣則舊匙著鉢廛亦欲通賣若如此則息訟無期器皿之屬毋論新舊一竝屬之鉢廛匙著之屬亦勿論新舊一竝屬之匙廛毋相紛爭之意分付京兆與平市署各別嚴飭爲宜云貰器廛市民等以爲渠廛本以木盤砂器給貰矣熟手輩私作都庫木盤砂器爛熳給貰故甲戌年上言呼籲熟手之亂廛移給本廛矣熟手輩誣訴太常猶復如前而力不能當戊寅呈訴平市署本廛及兩處熟手合爲一都庫凡干貰利使之三分而丁亥以後熟手輩使渠廛不得接跡其間故戊子年詢瘼時又爲呼籲自廟堂捧甘嚴飭而少無顧忌愈往愈甚貰器物種一依市案屬之本廛爲辭而大臣以爲熟手輩攘奪市民之業以爲專利之計者究其所爲萬萬無狀所當一切痛禁以革此弊而戊寅年兩司熟手一廛市民使之三分其利之規必有所以而然自今爲始申明舊式毋或專利平均分執之意嚴飭該府該署爲宜云煙草廛市民等以爲近來畿邑要衝之處多錢之類別生牟利之計上京南草中聞邀執以葉草發賣亂廛之輩兼以剉折假作卜物潛商入京周行亂賣別般禁斷爲辭而大臣以爲搜括執捉之際必有爲弊之端所懷內辭緣置之爲宜云典僕等以爲二十八房溫堗之柴初無磨鍊受價之規故每月一百四十兩收稅泮民自備進排矣康翎縣巡威舊牧場許分闢荒收稅以爲柴次需用之資爲辭而大臣以爲今番典僕之厚被恩澤迥出尋常而又有此猥越之請極爲無嚴所懷內辭緣勿施爲宜云矣敢啓傳曰竝依大臣議施行可也
정조 14년
申耆以備邊司言啓曰兩南邸人等所懷批旨內乙巳申令以後犯科尤甚處査出草記事命下矣邸人等處査問其犯科最甚處則湖南邸人所告內樂安前郡守李膺福新延債未捧錢爲二百兩求禮前縣監李鎭國新延債未捧錢爲一百兩長水前縣監林仁浩新延債未捧錢爲八十兩至於各邑下屬輩上京時債錢乙巳以後流來未收金溝高山各爲六百兩云嶺南邸人所告內彦陽前縣監方處坤新延債未捧錢爲三百五十兩至於各邑下屬輩上京時債錢乙巳以後流來未收安東爲二千兩義城爲一千兩云矣京邸吏之勿侵自有法意新延債之卽報又申令甲則今此四守令經年閱歲無意備償者事體所在萬萬駭然方處坤李膺福李鎭國林仁浩身故人外竝令該府拿問嚴處本錢亦令斯速備給此後守令親屬多般侵徵之弊自官私用不卽報償之類令邸人一一來告以爲草記論勘之地事永爲定式下屬輩上京時債錢一事雖與官用有異明有與受而不卽徵給者誠極寒心乙巳以後屢經遞易又其中或不無利條加錄之類則不可以混同徵給分付各該道臣詳考與受文券刻期徵給後枚報本司四邑守令之何等何年任其下屬之延拖不卽徵給者亦令指名現告從後稟處所懷中疏儒求請名色本有定式又勤特敎今方發關諸道別立科條其外各司上納愆期時替當囚杖事誠爲渠輩難支之一端第其中或有邸人輩從中取用故爲遷就之弊則有不可以渠輩等訴全然禁止此後則自各其司詳考陳省日字區別其有罪無罪罪在邸吏則罪邸吏罪在該邑則論勘守令之意嚴飭捧甘各處使喚之責立禁斷事歲首詢瘼時一體許籲事竝令依願施行此外諸條之可以釐革者自本司或發關諸道或捧甘各司亦以此意添入節目竝與原節目而申明遵行俾無如前慢忽之弊何如傳曰允所謂現告者非已死至殘之人則中庶武弁廟堂之行査若此可勝寒心如許草記豈可入徹以休紙還給草記該堂越捧五等此後少加惕念祛私之意大臣知悉嚴飭有司諸堂至於定式條件依此爲之事分付諸堂處可也
정조 14년
申耆以兵曹言啓曰西部池下契居童蒙崔順大上言內以爲其父馬兵出身尙燁甲辰年二月二十九日試射時以騎芻三中直赴殿試之典同年三月遭父喪不得赴殿試同年八月幕華館別試射時雖在草土身係馬兵故參試以騎芻三中加資事啓下而闋服後始赴殿試今爲出身而別試射騎芻三中加資敎旨推尋則兵曹無有云又問訓局則亦不知云亟令該曹敎旨成給事判付內卽爲査實草記事命下矣相考前後試射文蹟則馬兵崔尙燁甲辰八月慕華館別試射時騎芻得中加資文蹟本曹與訓局俱無載錄今於年久之後難以憑信上言內辭緣置之何如傳曰允
정조 14년
申耆以兵曹言啓曰今番顯隆園幸行時將校軍兵員役等軍服債上下與否問于各營門則訓鍊都監禁衛營御營廳守禦廳隨駕將校員役軍服債每年春幸時上下故今番園幸時一依常年陵幸時例上下云龍虎營將校軍兵軍服債雖非幸行時每於春等例爲上下故今正月已爲磨鍊分給至於隨駕禁軍正領駕後禁軍牌頭事知諸般員役等軍服債與春等例下有異故不爲上下摠戎廳將校員役軍服債每年春幸時上下而今番園幸時隨駕校卒不過略干人故亦不上下云矣敢啓傳曰隨駕軍兵軍服債亦依乾犒饋日前定式若値園幸在前之時先爲擧行事分付各營仍爲定式可也
정조 14년
李書九以刑曹言啓曰黃海道徒流案中刑放移配罪人等依書下信川朴必中康翎張緯亮等放鳳山金尙澤南聚星張鎭福金振東安岳徐汗昌金日成禹河濟吳辰建康翎金守采金渭杰李守淡谷山張取錫金孝奉白川奴好乭白士彦瑞興具南竹金殷栗李大殷蔡德裕張大寬延安崔哲淡金川金仁赫甕津崔奉等竝嚴刑一次放送康翎田右成遂安奴乭夢松禾尹宅履高之方等竝嚴刑二次放送平山文順泰白川郡新溪金貴孫延安府金川李成希信川郡竝移配道內稍實邑豐川五禮嚴刑一次移配畿沿南陽府谷山鄭仁世麻田郡姜道辰嚴刑一次朔寧郡安岳金虎錫振威縣新溪金福喆陽城縣金川韓弘沃抱川縣載寧李大植龍仁縣長連柳鍵安山郡信川安正基陰竹縣許璉永平縣遂安洪義國加平郡竝移配畿內罪人所無邑松禾朴士喆稷山縣長連奴後同淸風府鳳山金召史報恩縣竝嚴刑一次移配湖西罪人所無邑鳳山李光新天安郡安岳金順興堤川縣谷山文有汗石城縣竝移配湖西兎山金興白嚴刑一次移配全羅道稍實邑茂州府載寧南有應嚴刑罪人所無邑金堤郡張義晉益山郡金川阿只連伊慶尙道延日縣竝移配載寧金巨福忠淸道扶餘縣新溪尹初成燕岐縣長淵崔世奉慶尙道咸昌縣竝移配他道罪人所無邑康翎阿只嚴刑一次他邑豐川府爲婢長連陳忠伊討索該道端川府移配信川崔命泰頃因其子達性之擊錚已爲蒙放嚴刑三次則令原籍官道臣捉來擧行遂安李仲伊嚴刑三次移送原籍官充定軍役殷栗高雲昌嚴刑三次移送原籍官待赦放送安岳趙奉連嚴刑移送原籍官充軍役待赦放送新溪李亨健其奴連奉擊錚原情判付移送原籍官保授遇赦卽放後狀聞事竝發關分付于黃海道臣使各嚴刑後卽爲押送于各該配所及原籍官之意敢啓傳曰知道崔命泰已蒙放刑推勿論移配秩中自海西移配嶺湖遠道又加刑訊殊非遠而近重就輕之意更定配所草記中道如無稍實邑亦爲具由論理草記可也
정조 14년
李書九以刑曹言啓曰咸鏡道徒流案中放與移配罪人等依書下甲山黃處儉嚴刑三次準日次限滿放送端川李貴千嚴刑二次放送富寧宋應昌嚴刑一次移配道內稍實邑茂山府移定配所亦卽押送事發關分付于該道道臣之意敢啓傳曰知道宋應昌旣命加刑移配道內稍實稍近邑如無之則移配關東而係是前行朝官刑推則令道伯擧行可也
정조 14년
李書九以刑曹言啓曰再昨日動駕時上言人中安岳李成春爲其父世輝定配請放事陽城柳召史爲其夫李長榮定配請放事中和金召史爲其夫鄭致景定配請放事回啓判付內李世輝李長榮移配畿邑鄭致景移配海西稍實邑事判下矣李世輝京畿安城縣李長榮抱川縣鄭致景黃海道白川郡竝移定配所卽爲押送之意分付各該道臣何如傳曰允
정조 14년
李書九以舟橋司言啓曰本司草記批旨內知道外邑校吏之屢月守直者輪番換立者各於成冊書下依此區別施賞而校吏則分付各該地方從便別般收用以示奠所重之意事嚴飭道帥臣處下去時無論校吏沙格別爲給糧而外此京江民人船上什物必多閪失破傷之弊卿等各別看察使莫重之役莫重之事雖一民得沾終始之恩典事卿等惕念知悉可也事命下矣依下敎臣文源與宣惠廳堂上臣徐有隣訓鍊大將臣徐有大今日出往船艙所招集各鎭別將舟橋船艙監官及各船監色沙格等以判下內辭意一一曉諭後各津別將車道吉等四人舟橋監官林得夏等三人船艙監官池萬龜等十人各筒箇一部弓箭一部自軍器寺頒給訓鍊都監別武士全泰郁等五人御營廳別武士金遂榮各船監官劉海鳳等六人帖加金玉圈子自訓鍊都監頒給使之改懸黃海水營領船裨將金重玉昨年已蒙加資之典邊將奉承傳舟橋都沙工申在蕃纛島管領朴萬秋御營廳牢子姜得禧都掌軍士朴七金兩邊項船都沙工宋後繼吳順乭各木二疋布二疋工曹書吏金光宅等二人使令一名營繕書員鄭萬雄等三人各船沙工八十五名各木一疋布一疋格軍七十八名各木一疋自宣惠廳頒給各船校吏則令各該地方別般收用事自備局行會道帥臣處擧行形止使之枚報舟橋撤排時臣等各別檢察借用木材及船上什物盡數推給而其中帆竹折傷者自戶曹從便代給各營邑校吏沙格等一百七十五人名處回糧米各二斗亦自宣惠廳分給之意敢啓傳曰知道
정조 14년
李書九以刑曹言啓曰因知禮金泰亨擊錚草記批旨內猥越之罪科治渠先忠毅公金文起之事蹟與六臣匹美人孰不知猥濫自猥濫記念自記念而渠果是直孫或奉祀豈可使之名編軍保不齒人類乎詳問更爲草記事命下矣依傳敎詳細推問於泰亨處則渠果是金文起之十三代直孫至今奉祀云矣敢啓傳曰知道近來之人雖以名義歸之弁髦如金忠毅之卓越大節與六臣匹竝者其奉祀孫名編軍保若此不已六臣之裔幾何不執戟而納布乎諸道道伯則忽於風化邑民父母之爲殺獄彼此隻非理成獄而其子呈狀請辨所知者不過三箇退字之題奴屬犯偸上典墳山而不惟不治反居落科職在旬宣者擧措之乖當有如許下此一等之列邑守宰弁髦名義者固不足深責而此等處朝家旣聞之又歇後看過則流弊爲當如何爲治惜否亦豈可較論當該守令先罷後拿知禮小邑邑中許多吏鄕士民之中寧有忠毅公奉祀孫一人外無他可充之人乎嚴飭道伯以其充軍保時吏鄕該頭目勿限年充定本邑最苦軍役勿揀赦典事分付守令珼告則令道伯指名狀聞仍又取考帳籍譜冊萬一錯誤使之枚報草記可也
정조 14년
李書九以刑曹言啓曰平安道徒流案中刑放移配罪人等依書下价川僧斗守嚴刑一次放送永柔孔萬彬郭山金師健龍岡柳德竝嚴刑二次放送嘉山崔潤泰嚴刑三次放送江西張星得楚山李亨秀竝嚴刑三次準日次加刑放送熙川文仁樞嚴刑一次道內他邊邑宣川府移配孟山奴得材全羅道光陽縣嚴刑移配竝卽押送事發關分付于該道道臣之意敢啓傳曰知道
정조 14년
李書九以義禁府言啓曰時囚罪人李謙彬李熽考律草記勘放事命下矣李謙彬李熽平安前監司鄭昌聖狀啓內其所居官或爲二年或爲三年而許多虧逋俱未覺察以致國穀之多年虛留其罪狀竝令攸司照法勘處罪取考律文則大明律錢糧互相覺察條有曰凡倉庫官吏庫子斗級皆得互相覺察係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李謙彬李熽各杖一百收贖告身盡行追奪放送何如傳曰允如有功議各減一等可也
정조 14년
兵曹啓目粘連春川居幼學崔定方上言內辭緣則其矣父前部將崔溪之登科與作散皆已三十餘年年且六十四依他例陞六調用何如判付啓依回啓施行最久而獨漏可矜依他例先付哨官待窠移除實職而落仕最久人區處時權作之加設窠中如有陞實後減下窠前部將崔溪今日政直爲差擬爲良如敎又啓目粘連南部居軍職廳書員金修憲上言內辭緣則其矣父金鼎泰從軍雖準定式元不入籍云年歲則憑考無階上言內辭緣置之何如判付啓不入籍委折査問於其矣處更爲草記爲良如敎
정조 14년
刑曹啓目粘擊錚人崔夫龍議處云云令道臣各別詳査從中作俑之類一一嚴繩後狀聞事分付何如判付啓觀於前伯之處決可知奸吏之容計令新伯親執嚴査作奸吏屬一竝嚴刑定配如有違端使之論理狀聞爲良如敎又啓目粘擊錚人奴連奉議處云云原情內辭緣置之何如判付啓法典雖重情理切矜不可無闊狹之擧但先朝受敎至嚴有不敢低仰移送原籍官保授遇赦卽放後狀聞爲良如敎又啓目粘擊錚人南百昇議處云云令義禁府稟處何如判付啓昨日未免循例啓下此豈稟處之事乎況旀故相復官之恩典旣在先朝則此人之尙在丹書極是欠事依願施行事分付該府爲良如敎
정조 14년
漢城府啓目粘連西部幼學吳泰成上言內辭緣令本道別定剛明官摘奸更査後卽使移掘形止令道臣狀聞何如判付啓卿宰亦有有名稱無名稱之人至於故重臣吳道一其生時眷遇何如文章何如觀於一身醒醉摠君恩之句蓋可想得其本末是如乎今其山地不得守護則是豈朝家念舊之擧乎且考原情辭緣其矣理直之端道題邑牒實爲左契似此山訟不必行査嚴飭該道伯彼隻偸葬處使之刻期掘移後形止狀聞事分付爲良如敎又啓目粘連南陽幼學宋復奎上言云云奴屬之凌蔑上典肆然入葬事關風化照法重勘是白遣同所葬之塚卽令移掘使海陬頑氓少知法紀之重事分付該道道臣何如判付啓古之大臣先問牛喘所以盡其職也今日監司不識風化之關係至重觀於昨日价川事可謂寒心此訟段置亦關倫綱若使道臣能盡其職似此亂民凌主之說何徹於九重乎令道伯除尋常親執嚴査若有一毫近似之事則快正犯分之律仍以厥漢輪示諸道後押付配所依流三千里新定式前周流之例爲旀此後奴犯主山而步數當禁之訟無論先後曲直絶勿聽理所犯奴屬嚴刑三次遠惡絶島仍本役充定勿揀赦典仍以此分付刑曹載之受敎仍又行會諸道俾各知委列邑期於無犯爲良如敎又啓目粘連南陽幼學吳成羽上言內辭緣勿施何如判付啓該房之不下刑曹誤下本府難免不察當該承旨從重推考更令該曹回啓爲旀移掘之律曰以徒年者雖出於鄕曲無識如是也故無難輕犯仍令刑官以先朝受敎內辭意申明曉諭俾有牖迷之效爲良如敎又啓目粘連海美幼學洪若汶上言內辭緣令本道別定剛明官詳査公決之意分付道臣何如判付啓山訟出於爲親之擧則指古塚爲親山寧有如許人理乎令道伯詳査果有是事原訟之外除尋常各別刑治以尊風化原訟段置卽爲決給事嚴飭行會爲良如敎又啓目粘連任實李達孝上言云云偸葬之塚摘奸掘移諱隱之碑依前豎立以示朝家紀元功正民習之地事分付道臣何如判付啓故判書吳道一山地見奪事上言追念肅廟恩遇之迥出常格猶令措辭判下刻期掘移況玆開國功臣崇政大夫門下侍郞商山君諡直憲公隴西人李敏道之墓乎邑人權哥之怙勢作拏果如其言則直憲有知能不齎歎乎嚴飭畿伯星火査問於該牧躬審枚報後使卽狀聞以示朝家尊元勳念舊臣之意爲良如敎
정조 14년
庚戌二月十五日辰時上御誠正閣右副承旨與應敎入侍時右副承旨申耆假注書趙台榮記注官趙慶遠金鳳顯應敎鄭萬始以次進伏訖上命書傳敎曰應敎鄭萬始慶尙監營按査御史差下使之當日辭朝敎萬始曰嶺伯今旣被論必避在私次似不相通而今此按査俱非難事矣本道之曠務爲悶道伯査事先卽馳啓張齊斗事毁譽相反亦須詳査元宅鎭事果如塞言誠極駭痛竝詳細按問書啓則復命時爲之可也今行雖與暗行有異所經沿路如有民瘼之可聞亦爲採問以來也萬始曰臣今方奉命出外區區所懷不得不仰達矣日前玉堂聯箚時臣以母病出往江外此則臣固有罪而陳箚簡通不待回報徑先拜箚臣於大同之論忝在右僚未得聯參論以館規已不成說在臣私義實爲難安至於金鍾秀罪犯前後三司已有論斷而臣若同參於陳箚則亦有可言之事向於諸大臣調座肆發沽譽揚過等語是豈臣子所敢道之辭而譽則歸己過則歸上寧有如許臣分乎殿下如或有過則不但大臣言之臣亦忝在啓沃之列其所匡救之道無所不可而殿下於伊日事初無一毫過擧則乃於今座發此凶言乎且伏聞日前兩司聯箚不惟不賜例批乃反有還給之命臣誠不勝憂慨之至矣上曰職在館銜獨漏聯箚事涉如何館僚亦當有引義矣命萬始先退上曰忠淸監司入侍出榻敎賤臣承命出與忠淸監司鄭存中偕入進伏上曰今玆取卿爲其老鍊隨事殫竭無負委畀之意可也目今民生困瘁貪饕成風此猶餘事湖西一道幾至等棄一自德相量赫輩出後無一歲無事之時人心轉相浮動疑懼益甚構捏成習至有今番崔哥事出矣卿則到營後先以鎭安人心爲務人其人事其事使一道人士咸知朝家之本意去其疑懼二字則此外事亦不勉卿耳存中曰臣本庸愚安能對揚萬一而聖敎至此臣敢不惕念報答乎上曰卿到營後取見向日回諭所謂崔哥必爲嚴刑懲勵以施遠配之典可也何當離發耶存中曰明欲發程矣命退諸臣以次退出
정조 14년
庚戌二月十五日巳時上御重熙堂左承旨入侍時左承旨趙衍德假注書趙台榮記注官金鳳顯記事官金祖淳以次進伏訖上曰守令有闕代政官牌招開政差出明日辭朝出榻敎上曰吏曹參議前望單子入之待下批一體牌招出榻敎命退承史以次退出
정조 14년
庚戌二月十五日午時上御重熙堂右承旨入侍時右承旨申耆假注書南履翼記注官趙慶遠金鳳顯以次進伏訖上命耆讀翼憲公鄭太和致祭祭文訖命退承史以次退出
정조 14년
庚戌二月十五日申時上御重熙堂右承旨左副承旨入侍時右承旨申耆左副承旨李書九假注書趙台榮記注官趙慶遠金鳳顯以次進伏訖上敎書九曰各邑誌幾何釐正乎書九曰多未釐改矣上曰何當垂訖耶書九曰卷秩極浩錯誤甚多故時月內有難釐正矣命耆書傳敎曰拜園歸來餘懷耿耿重以新治之聚民營産關念不已縣齋宿次呼燭宣綸廟堂之臣必以盡心講究擬待賓延日當有措處而外此目下二件事有趁卽拮据者蓋王言不可不信民食不可不裕一曰十年給復之有名無實也二曰今番春麥糧之無麪不托也原初給復之命卽謂土蠲常賦予意出於欲用古人已定之論兼慰小民安土之思而我國土稅田主當之有田則偏蒙無土者未霑有司言其不均請除煙役以代蠲稅此所以有給復之命而無給復之實也今行招父老詢及遍施之策父老所對多矇矓大抵新治居民太半是若校若吏若隷若奴之屬此屬本係無役欲除無可除是幾於欺民尤豈非不誠之甚乎如是而於予心果慊乎果不慊乎昔在禿城之設鎭也爲募民戶別劃復戶田幾百結如陵復驛復之規至于今居民永賴一城之利害止於一城而聖祖處分尙此斷然行之況本府卽吾股肱郡爲畿輔大關防較諸禿城之制置輕重大小顧何如無於例之例可創而爲已例又況若是其班班乎水原新治民戶限十年給復五百結以示信王言之意足食雖居信下重玆民天亦豈恝然新治之民挈搬在去歲秋冬間何暇耕秋麥迨此歲翻又矻矻於結第築堵春種之未播勢亦所使此所謂無麪之不托也際値庚歲之重回上瑞之祝寤寐如結倘賴天庥使八路同然告豐獨此新治民庶春而艱食夏而廢農擧懷不咸之歎則予尙可當飯甘食食亦下咽乎畿內湖西隣近有裕邑留庫牟穀支計新治民戶戶俵數包用還分例秋勿更徵以副裕民食之望予視本府如視股肱揭題試士此猶指外面關防而言自奉先寢是卿是民何異於家人父子民之樂生予亦樂民之安業予亦安民雖至愚亦自至神故曰至誠感神令地方官將此敷示十行申諭民衆俾知此擧之爲先寢推以及民仍令政院下諭于本道伯本府使命退承史以次退出
정조 14년
庚戌二月十五日申時上御重熙堂惠堂入侍時左承旨趙衍德假注書趙台榮記注官金鳳顯記事官金祖淳宣惠廳堂上徐有隣以次進伏訖上命書傳敎曰陽德縣監令該曹口傳各別擇差使之當日辭朝有隣曰適因言端敢此仰達矣故忠臣兪應孚遺墟在抱川地六臣傳所謂將軍抱川人者是也應孚事親至孝日持弓矢從家後山獵雉以供甘旨至今說兪將軍射獵處鄕人感其忠孝立碑而表之故重臣李縡記故相臣兪拓基書而故墟沒入爲位田復爵之後尙未還給在朝家褒奬節義之政誠爲欠典應孚旣無後孫移給守碑之人使之着意守護何如上曰依爲之出擧條命退諸臣以次退出
정조 14년
行都承旨金憙坐左承旨趙衍德坐右承旨申耆坐左副承旨李書九坐右副承旨洪聖淵坐直同副承旨金履翼坐直注書徐有聞仕一員未差假注書趙台榮仕直事變假注書柳師模仕
정조 14년
藥房提調徐有隣副提調金憙啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不卽入侍矣
정조 14년
洪聖淵啓曰未下直守令辭朝事命下矣長興府使元永胄憲府旣已署經諫院尙未署經云除在外外未肅拜呈告人員竝卽牌招以爲備員署經之地何如傳曰允
정조 14년
洪聖淵啓曰未下直守令辭朝事命下矣長興府使元永胄憲府則旣已署經諫院則尙未署經而大司諫李敬一司諫李普天正言丁志元朴東俊牌不進罷職傳旨今方捧入而獻納金光岳在外無以備員署經何以爲之敢稟傳曰竝許遞政官牌招開政差出待下批牌招署經
정조 14년
李書九啓曰吏曹判書洪良浩參判閔鍾顯參議李祖承牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只推一體牌招
정조 14년
李書九啓曰吏曹判書洪良浩參判閔鍾顯參議李祖承再牌不進推考傳旨及罷職傳旨今方捧入而開政命下之後連事違召不卽擧行事甚未安判書參判所當更請牌招而係是一日三牌何以爲之敢稟傳曰亞銓兵判初欲勉出更思莫若許令暫伸竝許遞長三堂之無端違牌事體所在極爲未安從重推考更卽牌招申飭開政
정조 14년
有政吏批判書洪良浩牌不進參判未差參議李祖承進同副承旨洪聖淵進啓曰判書洪良浩牌招不進參判未差小臣獨政未安何以爲之敢稟傳曰只出緊任以朴天行爲大司諫鄭益祚爲司諫柳雲羽爲獻納尹在陽尹悌東爲正言刑曹參議李敬一仍任事承傳
정조 14년
以刑曹參議望筒傳于洪聖淵曰仍任
정조 14년
以副應敎柳文養校理徐配修金載翼修撰韓光植崔顯重牌不進罷職傳旨傳于洪聖淵曰只推
정조 14년
以尹寅基囚單子傳于金履翼曰放
정조 14년
李書九啓曰西部居朴昌祐廣州居朴漢弼等上言判付內令掖庭署査實來告後更稟事命下矣使掖庭署査問則以爲朴昌祐段渠父世偉乙卯年差下景慕宮行首別監累年隨行乙未身死朴漢弼段渠父壽奎戊辰年差下賢嬪宮別監癸酉年差下景慕宮鳳頭別監壬寅身死云而此外別無所告之事矣敢啓傳曰分付掖庭署如有當窠收用
정조 14년
以原春監司狀啓還穀量宜加分事傳于申耆曰依狀請施行事回諭
정조 14년
以咸鏡監司狀啓茂山府定配罪人李興得逃失許久未卽捕捉該府使李晦植罪狀令攸司稟處事傳于申耆曰此時本道迎送之弊不可不念待麥秋拿來仍爲差代事分付
정조 14년
記注官金鳳顯書啓臣敬奉聖諭馳往傳諭于北部觀光坊昭格洞契行判中樞府事金鍾秀所住處則以爲臣罪當萬死而恩荷再造唯日與老母聚首攢手有淚成血卽於千萬意慮之外史官臨宣聖諭開示誨責不啻若慈父之詔迷子怳若重登文陛躬奉玉音此生此事若夢非眞不知死罪如臣何以得此於聖明也臣擎讀未半自不覺感涕之被面也嗚呼臣旣自犯死罪而蒙聖上曲赦之恩則深引自阻臣雖無狀亦具人性顧何敢萌此心亦何忍萌此心哉聞命卽出粗伸叩謝之禮然後退塡溝壑爲目下道理臣亦知之而惟是前後三司之聲罪臣者罔非覆載難容之案而日來方生之論一向至嚴一疏訟罪之計亦不敢生意俯仰天地此何人哉臣母危疾又添重感纔已入城將護而至於一肅恩命奉承無路唯願遄被金木之誅以爲爲人臣忘恩負德者之戒而已云矣敢啓答曰知道卿不思矣聲罪之迭發得其可間之閑也此政自侮人侮之不必尤人且人之持卿者權位媢卿者寵私以若地處有若遭罹比之於敢怒而不敢言在卿不害爲好消息然而深引殆若較挈者豈非不思之甚乎至於疏箚之過情句語卽自來套習以此以彼爲卿計莫如早卽進身筵席申暴情由之爲得更須諒之事傳諭
정조 14년
記注官金鳳顯書啓臣放奉聖批更爲傳諭于行判中樞府事金鍾秀所住處則以爲史官之臨宣聖諭忽降於千萬夢寐之外惶恐感泣五內惝怳薄暮草草附奏未及少暴感恩訟罪之衷曲方此繞壁拊膺忽若忘生夜中史官洊辱十行聖諭諄懇惻怛古人所謂推心置腹視臣今日所被猶屬例語至若好消息之敎不特事情眞切直令在下之人懣然心服而已聖上所以寵愛賤臣必欲於死中求生之盛德至意溢於言外臣於此自不覺聲淚俱發不知死所雖使八方之人後世之士聞之必有爲臣咸激而流涕者矣聲罪之言雖曰罔極臣之前後負犯萬死有餘者罔非臣自作之孽則人言之來但當受以爲罪臣雖無狀安敢有尤人較挈之意而目下三司之章日積公車臣於此時敢生束帶入闕之計則人必以怙寵蔑法全無臣分案臣矣到此地頭臣雖喙長三尺其何說之可解乎此臣所以跼蹐徊徨不敢生進身之計者也到今聖敎及此臣何敢遑恤一己利害不思所以仰體如天之德意也哉謹當稍觀母病數日加減冒萬死一肅恩命然後退俟鈇鉞之誅云矣敢啓答曰知道
정조 14년
申耆以弘文館言啓曰本館下番闕直事甚未安副應敎柳文養校理徐配修金載翼修撰崔顯重韓光植旣有只推之命與新除授副校理徐榮輔竝卽牌招以爲推移入直之地何如傳曰允
정조 14년
申耆以兵曹言啓曰今二月十七日武臣堂上朔試射日次而以國忌正日不得爲之之意敢啓傳曰知道
정조 14년
申耆以兵曹言啓曰因南部居金修憲上言其父鼎泰從軍四十八年年滿八十加資事從軍雖準定限京兆移文旣不入籍云年歲憑考無階覆啓置之事不入籍委折査問於其矣處更爲草記事判下矣招致金修憲其父不入籍委折査問則渠以次子出係居生於南部其生父鼎泰則居生於東部而自京兆取考南部帳籍故其父雖不入籍元非漏籍云取見金鼎泰戶口則東部入籍果爲的實而今年爲七十一歲年未準限有此煩籲者事涉干恩誠極猥越上言內辭緣置之何如傳曰允
정조 14년
申耆以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 14년
申耆以備邊司言啓曰卽見慶尙監司李祖源狀啓則以爲方春農糧之資專靠於巡分年例加分如有不足之患揣量民勢略綽分排後待畢分依例登聞事請令廟堂稟處矣本道年例加分之數不爲不多而每年加請便成已例令亦依狀請施行使之從略排比毋或過多數爻待畢分卽爲狀聞之意分付何如傳曰允
정조 14년
申耆以備邊司言啓曰會寧慶源開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰允
정조 14년
以水原府使趙心泰狀啓水原居趙漢雲擊錚供招云云判付內誠如渠供遐外無勢之人將不得保有山地乎卿其勿拘顔私詳査公決後具由狀聞爲良如敎果川居崔祿昌擊錚供招云云判付內原案謄送該曹使之詳考徒流案論理稟處爲良如敎龍仁居李榮復擊錚供招云云判付內令山在官親審摘奸使卽報來後具由狀聞爲良如敎黃澗居李興龍擊錚供招云云令山在官從公決給俾無更訴之弊事分付該道爲良如敎永川居盧召史擊錚供招云云判付內令本道伯往復該曹罪合可宥卽爲放送否則論理狀聞爲良如敎水原居朴昌得擊錚供招云云判付內斯速決處俾無更訴之弊爲良如敎果川居韓廷郁擊錚云云判付內人命至重三尺至嚴殺人者豈可倖逭而渠奴死於獄中誠如渠供能無一獄兩犯之嫌是乙喩令本道伯詳考査案論理狀聞爲良如敎樂安居白分占擊錚供招云云判付內一放一仍果如渠言是喩往復該曹詳考原案論理狀聞爲良如敎南陽居丁星老擊錚供招云云判付內令山在官斯速公決俾無煩訴之弊爲良如敎稷山居宋宗彦擊錚供招云云判付內令山在官斯速從公決處俾無更訴之弊事文移該道伯爲良如敎
정조 14년
以水原府使趙心泰狀啓猥濫鳴金呼籲者依例勿施其中申在儆段枷囚府獄以待處分事判付內係是法典之外竝勿施爲良如敎
정조 14년
領敦寧洪樂性箚曰伏以臣之病狀略暴於日前請譴之箚今不敢復事煩陳以溷宸聽而以目下癃廢之疾趨走供職萬無一分之望此實通朝之所共知而抑亦聖明之所俯燭然而聖念不遺於舊物恩除頻下於藥院臣雖昏聵無識一縷未泯則豈不知感泣於隆眷殊渥之偏於一身而奈此年衰病痼一未承膺每有恩命輒煩哀籲涓埃之報無路辜負之罪徒積古人所謂有臣如此生不如死正謂臣今日情事也數日內荐犯瀆擾固知萬萬悚惶而保護之任尤豈非一日虛縻之職而今日日次起居亦未趨參瘝曠之罪益無所逃玆不得不昧死以聞伏乞俯垂憐憫亟遞臣內局之職仍治臣頻瀆之罪以肅朝綱以延殘喘不勝大願取進止答曰省箚具悉卿懇不必求遞卿須安心勿辭愼攝仍傳曰此批答遣史官傳諭
정조 14년
庚戌二月十六日卯時上御春塘臺內試射左承旨軍士房承旨入侍時左承旨趙衍德右承旨申耆記事官徐有聞記注官金鳳顯記事官金祖淳以次進伏訖上曰下直守令入侍賤臣承命出與延安府使鄭若淳偕入進伏上曰守令進前奏職姓名可也若淳進前奏職姓名上曰本府雖非災邑民事亦極關念下去後惕念善爲可也命衍德讀宣諭訖命退若淳先退命書傳敎曰日前堂箚當日下批而尙不頒布云政院事萬萬駭然其委折査實以啓又命書傳敎曰今番定式本府地界擊錚皆令本府捧供出於除弊之意而還宮後多日今始狀聞稽緩甚矣後勿如是之意分付該府以水原府使狀啓吏校分等開錄事命書傳敎曰御前待令將校徐正祜徐大喆黃致郁金光郁各內下筒介一部效勞校吏新邑站一等監官執事十人各弓矢一部下吏三十六人各木二疋布一疋二等監官四人各弓箭一部下吏五人各木布一疋三等監官將校十七人各弓一張下吏二十五人各木一疋園所站一等監官四人各弓矢一部下吏五人各木二疋布一疋二等監官三人各弓箭一部下吏三人各木布一疋三等監官八人各弓一張下吏七人各木一疋賜給事回諭命衍德耆讀公事書判付訖命退承史以次退出
정조 14년
庚戌二月十六日申時上御重熙堂左承旨入侍時左承旨趙衍德假注書趙台榮記注官金鳳顯記事官金祖淳以次進伏訖上命書傳敎曰遂事不須追提卿也故有向來處分否則設有不介之事寧無含忍慰藉之擧乎卿之致此意謂不欺心不設機於予而名位猝驟患生所忽付之莫之然而然可乎今於敦勉之辭不得不略敍慨惜之餘意卿若以此深引爲自阻之端則是重負予也其間多少人言斷當受以爲謝無使轉致葛藤此亦身不自由之一道卿之情理亦難久處城外從近肅命事遣史官傳諭于金判府事仍命退承史以次退出
정조 14년
庚戌二月十六日申時上御誠正閣右副承旨同副承旨入侍時右副承旨洪聖淵同副承旨金履翼假注書趙台榮記事官許鞏記注官趙慶遠以次進伏訖上敎聖淵曰承旨於故相爲幾代孫乎聖淵曰爲六代孫矣上曰北道昨年歉荒何如聖淵曰再昨年年事可謂大無而至於昨年不至大歉矣上曰昨年年事稍勝於再昨年則北道流民何如是夥多也聖淵曰此必由荐歉之致矣上曰下直守令入侍出榻敎賤臣承命出與陽德縣監宋俊載偕入進伏命奏職姓名俊載仰奏職姓名訖上曰本邑素稱難治而前後守令不善爲政以致民生之紛聒事甚可悶爾則下去略己奉公隨事惕念雖以賑政言之若或賣鄕而補賑是不如不賑益加另念善爲撫恤可也命履翼宣諭訖命退諸臣以次退出
정조 14년
行都承旨金憙病左承旨趙衍德坐直右承旨申耆坐左副承旨李書九坐右副承旨洪聖淵坐直同副承旨金履翼坐注書徐有聞仕一員未差假注書趙台榮仕直事變假注書柳師模仕
정조 14년
申耆啓曰來二十一日朝參日次矣敢稟傳曰停
정조 14년
金履翼啓曰大司憲洪檍掌令崔景岳未肅拜執義宋銓在外掌令一員未差持平柳畊李儒修呈辭監察茶時之意敢啓傳曰知道
정조 14년
洪聖淵啓曰來二十一日輪對日次矣敢稟傳曰爲之
정조 14년
傳于申耆曰軍士房承旨入侍
정조 14년
傳于李書九曰前府使姜游敍用
정조 14년
傳于申耆曰靑松前府使入侍
정조 14년
申耆啓曰卽者兵曹郞廳來言今此謁聖武科初試試官當爲磨鍊以入而判書未差不得擧行云何以爲之敢稟傳曰許令暫伸昨已示意前判書李𡊠仍任牌招試官望筒擬入吏曹前參判閔鍾顯不可一仍一否亦爲仍任前職
정조 14년
申耆啓曰兵曹判書李𡊠牌不進推考傳旨今方捧入而試望擬入旣有成命命召傳授一時爲急更卽牌招何如傳曰允
정조 14년
申耆啓曰兵曹判書李𡊠再牌不進推考傳旨今方捧入而命召傳授一時爲急連事違召不卽承膺事甚未安所當更請牌招而係是一日三牌何以爲之敢稟傳曰更爲牌招
정조 14년
李書九啓曰未下直守令辭朝事命下矣長與府使元永胄憲府則旣已署經諫院則尙未署經而大司諫朴天行司諫鄭益祚獻納柳雲羽正言尹悌東牌不進罷職傳旨今方捧入而只有正言尹在陽一人無以備員署經云何以爲之敢稟傳曰一司除署經當日下送
정조 14년
申耆啓曰今此謁聖武科初試時監試官當爲進參而諫院只有正言尹在陽一人無以備員受點未差之代政官牌招開政差出何如傳曰允
정조 14년
申耆啓曰吏曹判書洪良浩參判閔鍾顯參議李祖承牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 14년
以吏曹參議牌不進罷職傳旨傳于李書九曰只推與長亞堂更爲牌招開政
정조 14년
洪聖淵以吏批言啓曰閫帥父年七十人每於歲首抄啓加資事載在法典而新有應推恩人雖非歲首亦爲抄啓加資曾有定式矣閫帥父年七十人別單書入之意敢啓傳曰知道
정조 14년
有政吏批判書洪良浩式暇參判閔鍾顯參議李祖承同副承旨金履翼進以尹㬦爲大司諫洪樂淵爲執義申禹相爲司諫柳匡天爲獻納朴奎淳爲正言李晴爲副校理趙鎭井爲吏曹正郞李東宇爲金泉察訪宋欽書爲南平縣監
정조 14년
兵曹判書李𡊠吏曹參判閔鍾顯仍任事承傳
정조 14년
兵批判書李𡊠參判柳誼參議金履正病參知沈晉賢入直進右承旨申耆進副護軍崔烜申潚副司直洪文泳權裕徐郁修姜游尹履相魚錫齡副司果張至冕申獻朝竝單付
정조 14년
傳于李書九曰左副承旨入侍
정조 14년
傳于申耆曰河陽許文敬琴湖書院宣額時遣禮官致祭事分付該曹
정조 14년
傳于申耆曰諸道加分狀啓旣皆來到回下而關西則尙無皁白豈邑邑還民數少分穀綽餘而然乎令廟堂關問該道不得不加分處直爲加分俾無方春艱食之患事申飭
정조 14년
傳于洪聖淵曰坐直承旨入侍
정조 14년
洪聖淵以吏曹言啓曰今此宗廟各陵殿宮園墓寒食祭當爲塡差而老病公故外實無推移分排之路依近例以刑官及司饔院官員通融塡差之意敢啓傳曰知道
정조 14년
申耆以兵曹言啓曰今此謁聖武科初試時試官望磨鍊擬入而當品中可擬之人乏少曾經堂上兵使竝擬以入之意敢啓傳曰知道
정조 14년
申耆以兵曹言啓曰守禦廳敎鍊官禁軍遞兒窠今方有闕矣依節目禁軍別將與該營中軍眼同取才以其居首者塡差之意敢啓傳曰知道
정조 14년
申耆以備邊司言啓曰卽見慶尙道尙州居民金石宗等上言則以爲本邑有砲保樂工保禁御保工曹保五名色之役每年所納砲保樂工保爲二兩五錢禁御工曹三保爲二兩三錢俱以純錢折定矣自戊申己酉兩年砲保樂工保每名每保應捧二兩五錢外加徵一兩一錢式禁御工曹保二兩三錢外加徵三錢五分式無告殘民實難奠居亟令廟堂行關本道元定式所納外加徵之弊卽爲革罷云矣各項砲保竝雜費多者爲二兩四五錢少者爲二兩一二錢而今此尙州之砲保樂工保之二兩五錢外一兩一錢加捧禁御工曹保之二兩三錢外三錢五分加捧而自戊申己酉爲始云者誠莫曉其故或者兩年適當綿歉之時以本備納而有所加入而然歟自訓局砲保至工曹價布多寡等級本自不一砲保之純錢亦非容易事則今此竝砲保俱以二兩三錢純錢折定云者爲言極未瑩無端增價大關民隱苟或反是亦係虛謊以此以彼宜有關問令本道詳査委折條列報來後稟處何如傳曰允餉保之弊昨年因大臣省掃後還朝陳白別關諸道期除許多濫捧之奸弊此猶然矣況布保之添價增費誠如所訴萬萬駭然設或渠言未必一一信然操縱優徵之際其所爲弊年年益甚令廟堂各別嚴飭毋論米與布殘民之痼瘼在此廟堂之申飭亦豈只循常例乎此意卿等竝須知悉可也
정조 14년
申耆以備邊司言啓曰傳曰昨於輦路招致本邑民人詳問弊瘼本邑民弊之最甚者一曰糴糶之弊二曰糶糴之弊分之爲弊裒益固非難事而捧之爲弊尤豈泛看前後筵席屢發此事年前亦有枚擧申飭之擧而伊後未門釐弊昨日民人之言又如比若不別般矯弊是朝家欺小民以此廟堂知悉與曾經道伯守令人商確矯救之方明日草記稟處使分時捧時之積弊期於快祛嶺南一道還弊殆乎無邑不然云而先從筵席登聞之處隨聞努力則是亦得尺爲尺豈不有補於民事仍以行會該道令地方官聚會民人先卽曉諭雖於草記批下之後如有別般意見枚報道臣以爲狀聞之地事分付事命下矣本邑處在山峽穀簿無路轉輪而春糶秋糴耗上生耗今年之耗爲明年之元穀一年之剩至十年而甲倍年滋歲積有入無出而穀賤故營門之作錢不及地僻故四方之貿遷不入穀安得不多民安得不困乎此非獨靑松一府山郡之弊大抵同然而年前或因道臣狀請或因廟堂稟處自朝家許以發賣移貿耗條作錢則庶幾官有裒益之效民蒙蘇革之惠而靑松爲弊尙未盡祛云者誠極訝惑問于新經邑倅人則以爲目今還穀連次移貿作錢之後見在都數爲一萬六千石而民戶則三千餘戶除折米留庫外一年應分數穀爲八千包以八千包之穀勿俵於三千餘戶之民則一戶所受不至於夥多種資農糧少此莫可而惟意盡分名色尙多於半分名色故爲此呼籲云矣民人之訴前倅之言雖不沕然相合要之爲弊則可知謹以傳敎內辭意關問於本道道臣使之採取本邑物情條列狀聞後更爲稟處至於分糶捧糴時民人之受弊不一其端而精實之變爲虛殼斗斛之或有出入此其大者戢奸祛瘼惟在守土之臣檢察之如何一體嚴飭另加釐革之意亦爲分付何如傳曰允曾聞是府穀多爲弊有不敢開視之倉云戊申年裒益之政未知其果有食效有令本司稟處之命矣見此草記仍問前倅三千戶九千石不至夥多況備荒之需尤不可不念就此加賣似或不緊至於捧弊必有所以有所爲說者竝令道伯詳探細察枚擧無弊之端兼具起弊之由區別狀聞事分付可也
정조 14년
申耆以備邊司言啓曰卽見平安道郭山幼學金尙鳴等上言則以爲矣身等所居殘郡分役兩站大小公行支勅等待爲弊滋甚中鋪陳屛帳鍮鐵等駄運之際奪取牛馬若有閪失之事則必徵民間而至於入邑之行加行十里後替把蓋緣邑在一隅之致也一自移邑之後不過二十三年官長徑遞將至十九等則迎送所費六百餘兩皆出民庫而民庫蕩渴加下殆近二千餘兩竟至收斂害及民間豈不憫且痛哉以丁亥一時火變公然棄之移設僻處永作民邑之弊者徒以邑底民爲興販沮戱之故也今以移邑論之館舍各庫完然尙在少無財力土木之費卽爲還設以除民弊爲辭矣郭山移邑不過一時回祿之災而民情之懷戀故土事勢之不便新邑非但渠鞏之所訴如此西來之言亦多云然且官廨庫舍宛然見存則別無掣礙之端而邑居還移亦自不輕有難以民人之一張上言遽然許施令道臣詳探其利害便否舊不如新則如前置之新不如舊則論理狀聞後待秋成還移之意分付何如傳曰允